ToekomsVenster: Verleentheid en geleentheid(Foto: Congerdesign/Pixabay) “Maar solank daar nog ŉ ‘vandag’ is, moet julle mekaar elke dag aanspoor sodat niemand van julle deur die misleiding van die sonde verhard word nie.” – Hebreërs 3:13 (AFR83) Ek dink na oor ons pragtige land, Suid-Afrika, ons konteks en uitdagings waarvan daar baie is. Twee terme kom by my op, twee begrippe, wedersyds uitsluitend. Die een verteenwoordigend van dit wat sleg is, die ander een van dit wat goed is. Die een wat verkeerd loop en geloop het, die ander die uitnodiging om iets daaraan te doen. Die twee begrippe is verleentheid en geleentheid. Die wyse waarop die owerhede met projek-Suid-Afrika omgaan, is vir die burgers van hierdie land ŉ verleentheid. Ek kan nie anders as om te dink dat die owerhede hulle respek vir die samelewing verloor het nie. Dit soveel te meer as ŉ mens daaraan dink dat dit die einste mense is wat hierdie mense in posisies van leierskap geplaas het. In stede daarvan om hulle belange te dien, word hulle aan die elemente uitgelewer. Miljoene mense in Suid-Afrika kan nie ŉ menswaardige bestaan voer nie, omdat basiese dienste nie gelewer word nie. Koalisievennote baklei van die een na die ander vergadering, maar geniet die salaris wat belastingbetalers daargestel het. Intussen kom daar van die sorg en die versorging van die mense vir wie hulle verantwoordelik is, dadels. Nou en dan bely die owerheid dat hul nie ŉ mandaat gestand doen nie. Niks verander egter nie. Die owerheid is vir ons ŉ verleentheid. Dit maak van Christelike Suid-Afrika ŉ bespotting in die oë van die wêreld. Gelukkig is daar ook die ander term, geleentheid. Iemand het gesê dat wanneer die wêreld op sy donkerste is, die lig van die Evangelie op sy helderste kan skyn. Die tafel is gedek vir kinders van die Here om werklik ŉ verskil te maak. Niemand het die luuksheid dat hy of sy kan sê: “Ek weet nie wat ek vir die Here kan doen nie”. Dat baie van hierdie dienste by die owerheid sorteer, is inderdaad so. Ons het egter nou gewoond geraak dat dit nie realiseer nie. Dit beteken nie dat ons dit sommer net so aanvaar nie. In die nabye toekoms is daar weer ŉ geleentheid waar ons van die verleentheid ontslae kan raak en aan iemand anders die geleentheid kan gee. Tot dan en ook aan die ander kant daarvan het kinders van die Here die heerlike voorreg om die talle geleenthede wat die gebroke werklikheid hier in Suid-Afrika aan ons bied, aan te gryp en het daadwerklik ŉ verskil te maak. Ons mag nie deel van die probleem wees nie. Ons is tog deel van die antwoord. Ons lig skyn in die duisternis en help om aan mense hoop te gee. Jy weet nou al lankal dat die Here wil hê dat jy iets moet doen. Miskien is dit tyd dat jy in jou motor klim en ŉ entjie gaan ry. Wat sien jy en wat beteken dit vir jou met jou besondere gawes? As jy niks raaksien nie, doen navraag by jou plaaslike gemeente. Ek is daarvan oortuig dat jou dominee jou sal kan vertel van mense wat jou aandag liefde, omgee, voorsiening en betrokkenheid intens nodig het en sal waardeer. Die verleentheid bly, ten minste vir die afsienbare tyd. Mag die Here uitkoms gee. Ons mag nie deel van die verleentheid wees nie. Gryp die dag, Carpe Diem! Wees die verskil wat jy graag wil sien.